ΓΡΑΠΤΗ ΕΡΩΤΗΣΗ P-0828/97 υποβολή: Undine-Uta Bloch von Blottnitz (V) προς την Επιτροπή (28 Φεβρουαρίου 1997)

Θέμα: Η συγχρηματοδότηση από την ΕΕ του προγράμματος CAMPFIRE στο Zimbabwe

Είναι γνωστό ότι η Αμερικανική Υπηρεσία Αναπτυξιακής Βοήθειας USAID είχε ενισχύσει μεταξύ 1989 και 1994 με 7.6 εκατ. $ ΗΠΑ το πρόγραμμα Communal Areas Management Programme for Indigenous Resources (CAMPFIRE) στο Zimbabwe και επιθυμεί έως το 1999 να επενδύσει περαιτέρω 20,5 εκατ. $ ΗΠΑ στο σχέδιο αυτό. Υπάρχουν ενδείξεις ότι και η Ευρωπαϊκή Ένωση έχει διαθέσει χρηματοδοτικά κονδύλια για το εν λόγω πρόγραμμα.

1. Σε τι ύψος ανέρχονται και σε ποιό πλαίσιο έχει η ΕΕ υποσχεθεί, διαθέσει και καταβάλει χρηματοδοτικές πιστώσεις οι οποίες άμεσα ή έμμεσα εισρέουν στη χρηματοδότηση του προγράμματος CAMPFIRE;

2. Ποιοί είναι οι επί μέρους στόχοι προώθησης που υπηρετούν αυτές οι χρηματοδοτικές ενισχύσεις;

3. Ποιός/ποιοί είναι αναλυτικά ο αποδέκτης/οι αποδέκτες των κοινοτικών πιστώσεων στο Zimbabwe;

4. Υπάρχουν λεπτομερείς αποδείξεις, εκθέσεις αξιολόγησης ή άλλες πληροφορίες σχετικά με την χρησιμοποίηση των κοινοτικών πιστώσεων; Εάν ναι, μπορεί η Επιτροπή να θέσει αυτά τα στοιχεία στη διάθεση του Κοινοβουλίου;

Απάντηση του κ. Pinheiro εξ ονόματος της Επιτροπής (21 Μαρτίου 1997)

Η Επιτροπή στηρίζει τη διαχείριση της άγριας πανίδας και χλωρίδας σύμφωνα με τις αρχές του Campfire, στο πλαίσιο ενός ολοκληρωμένου προγράμματος αγροτικής ανάπτυξης στη διοικητική περιοχή Kariba στο βόρειο μέρος του Ζιμπάμπουε. Την φιλοσοφία στην οποία στηρίζονται οι αρχές του Campfire υποστηρίζει η ένωση Campfire στο Ζιμπάμπουε, στην οποία έχουν προσχωρήσει όλα τα συμβούλια των αγροτικών περιοχών, η κυβέρνηση και μη κυβερνητικές οργανώσεις (ΜΚΟ) όπως το Παγκόσμιο Ταμείο για τη Φύση.

Το κοινοτικό πρόγραμμα αγροτικής ανάπτυξης χρηματοδοτείται στο πλαίσιο του 7ου ευρωπαϊκού ταμείου ανάπτυξης, του οποίου προηγήθηκε ένα πρόγραμμα χρήσεως γής στο πλαίσιο του 6ου ευρωπαϊκού ταμείου ανάπτυξης. Στο πλαίσιο του προγράμματος που εκτελείται επί του παρόντος, συνολικού ύψους 4,6 εκατ. ECU, χορηγούνται 289 000 ECU για τη διαχείριση της άγριας πανίδας και χλωρίδας, σύμφωνα με το πνεύμα των αρχών του Campfire.

O συγκεκριμένος στόχος του προγράμματος είναι η κατάρτιση βιώσιμων συστημάτων χρήσεως γής, στο πλαίσιο των οποίων αποτελεί σημαντικό θέμα η κοινή διαχείριση της άγριας πανίδας και χλωρίδας στα ευαίσθητα οικολογικά συστήματα της κοιλάδας Mid-Zambezi αποτελεί σημαντικό θέμα.

Ο κυριότερος αποδέκτης των κεφαλαίων είναι το συμβούλιο της διοικητικής περιοχής του Nyamimyami, διότι πρόκειται για τον φορέα που είναι από νομική άποψη αρμόδιος για τη διαχείριση της άγριας πανίδας και χλωρίδας στην περιοχή. Οι κύριοι δικαιούχοι είναι οι πληθυσμοί που κατοικούν στην περιοχή. Τα κεφάλαια δεν μεταφέρονται απευθείας στο συμβούλιο της διοικητικής περιοχής. Αντίθετα, επιστρέφονται οι δαπάνες για συγκεκριμένες δραστηριότητες (κατάρτιση των φυλάκων στις περιοχές κυνηγιού, διαβουλεύσεις για τη βελτίωση της διοικητικής και χρηματοοικονομικής διαχείρισης του συμβουλίου της διοικητικής περιοχής) καθώς και οι επενδύσεις κεφαλαίου (σταθμοί ανεφοδιασμού ύδατος για την άγρια πανίδα, και χλωρίδα, αναπαυτήρια για τους φύλακες στις περιοχές κυνηγιού, ηλεκτρικά συρματοπλέγματα στις περιοχές κυνηγιού για την προστασία των κατοίκων των αγροτικών περιοχών). Η χορήγηση αυτών των κεφαλαίων γίνεται μέσω των ετησίων επιμέρους προγραμμάτων εργασίας του προγράμματος.

Σε ετήσια βάση καταρτίζεται ετήσιο πρόγραμμα εργασίας και υπολογισμός του κόστους. Σε τριμηνιαία και ετήσια βάση υποβάλλονται εκθέσεις για την πρόοδο των εργασιών. Υποβάλλονται σε τριμηνιαία βάση οικονομικές καταστάσεις στην Επιτροπή, οι οποίες αποτελούν αντικείμενο εξωτερικού ελέγχου. Εκτελείται επί του παρόντος σημαντική αξιολόγηση όλων των γεωργικών προγραμμάτων στο Ζιμπάμπουε. Είναι δυνατόν να υποβληθεί στο Κοινοβούλιο η τελική έκθεση αξιολόγησης, που θα εκδοθεί κατά τους επόμενους μήνες.